6) Védelmi feladatok

Fővárosi Önkormányzati Rendészeti Igazgatóság: 100100

Ez a cím tartalmazza az Igazgatóság feladatainak ellátásához kapcsolódó előirányzatokat.
Az Igazgatóság rendeltetése a Magyarország helyi önkormányzatairól szóló 2011. évi CLXXXIX. törvény 17. § (1) bekezdésében és a 23.§ (4) bekezdésében foglaltak alapján a közterület-felügyeletről és a természet védelméről szóló törvényben, valamint Budapest Főváros Önkormányzatának rendeleteiben meghatározottak szerint közreműködik a főváros vagyona, a Fővárosi Önkormányzat feladatkörébe tartozó, a közterületi rend és tisztaság, az épített és természeti környezet, valamint a főváros közbiztonságának védelmében.

Az Igazgatóság feladatai többek között:

· a közterületek jogszerű használatának, a közterületen folytatott, engedélyhez, illetve útkezelői hozzájáruláshoz kötött tevékenység szabályszerűségének ellenőrzése;
· a közterület rendjére és tisztaságára vonatkozó jogszabályok által tiltott tevékenység megelőzése, megakadályozása, megszüntetése, illetve szankcionálása;
· a jogellenes állapot jelzése, intézkedés kezdeményezése, ha a szükséges eljárás más hatóság hatáskörébe tartozik;
· közreműködés a főváros köztisztaságáról szóló önkormányzati rendelet végrehajtásának ellenőrzésében;
· közreműködés a Fővárosi Önkormányzat bűnmegelőzési feladatinak megvalósításában;
· közreműködés a Fővárosi Önkormányzat vagyonának védelmében, a közösségi közlekedési eszközök használati rendjének fenntartásában;
· közreműködés az állategészségügyi és ebrendészeti feladatok ellátásban;
· a fővárosi tulajdonú közterületen, a Fővárosi Önkormányzat által telepített térfelügyeleti technikai rendszer kezelésének ellátása és az ennek során keletkező adatoknak a jogszabályok szerinti felhasználása a közterületek rendjének ellenőrzése során.


Főpolgármesteri Iroda

Budapesti Rendőrfőkapitányság támogatása: 870502

A Budapesti Rendőrfőkapitánysággal évente megkötött támogatási szerződésre nyújt fedezetet a címkódon lévő előirányzat. 
A szerződés szerint a támogatást a Rendőfőkapitányság a személyi állomány juttatásaira, valamint a Budapesti Rendőrfőkapitányság munkáját segítő eszközök beszerzésére fordítja a következő feladatok ellátása érdekében:

· Közterületek rendjének, aluljárók biztonságának fenntartása;
· Közlekedésszervezési, közlekedésbiztonsági feladatok;
· Reagáló-képesség és felderítés eredményességének növelése;
· Együttműködés a Fővárosi Önkormányzati Rendészeti Igazgatósággal;
· Rendezvénybiztosítás;
· Bűnmegelőzés.






Üzemeltetési Főosztály 

Aluljárókban lévő kamerák működtetésére: 910702

A főváros közlekedési és turisztikai szempontból legfrekventáltabb helyein elhelyezkedő aluljárókban lévő térfigyelő rendszer működtetését támogatja a Főváros ezen a címen. A tartalék nyújt fedezetet a Budapesti Rendőr-főkapitánysággal évente megkötött támogatási szerződésre. A Budapest VIII., Mosonyi utca 5-7. szám alatti térfigyelő központban a kiemelt aluljárókban elhelyezett térfigyelő kamerák felügyeletét ellátó 24 órás, legfeljebb 3 fős szolgálat finanszírozására, 372 darab kamerából álló rendszer felügyeletére szolgál az összeg. 

Céltartalék a FÖRI veszélyességi pótlékára: 918601

A céltartalék a fedezete a Fővárosi Rendészeti Igazgatóság ellen 2012. évben sorozatban indult közterület-felügyelők által indított veszélyességi pótlék megfizetése miatti perekre. 
Városfejlesztési Főpolgármester-helyettesi Iroda

Fővárosi Biztonsági Iroda Közhasznú Nonprofit Kft.: 814201

A Fővárosi Biztonsági Iroda Közhasznú Nonprofit Kft. feladata a Közszolgáltatási Szerződése alapján kettős. Egyrészt vagyonvédelmi feladatkörben az Önkormányzat számára a tulajdonában álló gazdasági társaságok tekintetében vállalatbiztonsági témakörben szakmai és módszertani irányelveket, elvárásokat javasol, és megvalósításukat a cégeknél elősegíti. Másrészt a Társaság által biztosított Városgondnoki Szolgálat útján olyan városüzemeltetési monitor rendszer működtetése, amely a városüzemeltetésben résztvevő közszolgáltató cégek részére folyamatos és kellően dokumentált jelzéseket biztosítva szolgálja a hatékony városmenedzsmentet. A Társaság alaptevékenységének biztosítása érdekében folytatott gazdálkodása során a keletkező kiadások alapvetően két fő elemből tevődnek össze:
· személyi jellegű ráfordítások;
· anyag jellegű ráfordítások (a Városgondnoki Szolgálat infrastrukturális eszközeinek működési költségei, informatikai költségek, ingatlanbérlet költsége, közüzemi díjak, valamint a gazdasági társaság jogszerű működéséhez szükséges szolgáltatások költségei). 
